Diari Oficial de la Generalitat Valenciana


Sumari del DOGV 9330, del 03-05-2022 (2022/3471)

RESOLUCIÓ de 20 d'abril de 2022, de la directora general de Relacions amb les Corts, de la Presidència de la Generalitat, per la qual es publica el conveni marc entre l'Institut Valencià d'Art Modern i l'Associació València Capital del Disseny per a la promoció de l'art modern en el marc de València Capital Mundial del Disseny 2022.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9330

Data del DOGV
:   03-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3471


Data del document
:   20-04-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 20 d'abril de 2022, de la directora general de Relacions amb les Corts, de la Presidència de la Generalitat, per la qual es publica el conveni marc entre l'Institut Valencià d'Art Modern i l'Associació València Capital del Disseny per a la promoció de l'art modern en el marc de València Capital Mundial del Disseny 2022. [2022/3471]  
L'Institut Valencià d'Art Modern (IVAM) i l'Associació València Capital del Disseny han subscrit, prèvia tramitació reglamentària, els dies 2 i 23 de febrer de 2022, respectivament, el conveni marc per a la promoció de l'art modern en el marc de València Capital Mundial del Disseny 2022, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 19 d'abril de 2022 i número 275/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 20 d'abril de 2022.- La directora general de Relacions amb les Corts: Ana Belén Domínguez Cana.  
  
  
Conveni marc de col·laboració entre l'Aassociació València Capital del Disseny i l'Institut Valencià d'Art Modern (IVAM) per a la promoció de l'art modern en el marc de València Capital Mundial del Disseny 2022  
  
Reunits  
D'una part, Javier Calvo López, amb DNI 29497182W, en nom i representació de l'Associació València Capital del Disseny (entitat promotora i organitzadora de València Capital Mundial del Disseny 2022), amb CIF Q90113428 i domicili a València, carrer La Duana, s/n, Moll de Ponent, que intervé en nom i representació d'aquesta en exercici de les seues facultats com a director.  
D'una altra part, Núria Enguita, directora de l'Institut Valencià d'Art Modern, entitat de dret públic de la Generalitat de la Comunitat Valenciana, amb domicili social a València, carrer Guillem de Castro, 118, que intervé en nom i representació d'aquest en exercici de les competències delegades per la Presidència de l'IVAM, per la Resolució de 16 de febrer de 2018 (DOGV 8240, 22.02.2018).  
Als quals ens referirem d'ara en avant com els «signants».  
Els dos signants es reconeixen competència i capacitat per a formalitzar aquest conveni, aprovat pel Consell Rector en data 15 de desembre de 2021, i s'avenen a subscriure'l, i a aquest efecte  
  
Manifesten  
Que l'Associació València Capital del Disseny (d'ara en avant, AVCD) és l'entitat privada a càrrec del desenvolupament i l'execució del programa d'activitats de València Capital Mundial del Disseny 2022, projecte d'abast internacional que compta amb el suport i l'impuls, entre altres, de l'Ajuntament de València i de la Generalitat Valenciana, i la finalitat principal del qual és la promoció del disseny com a palanca de transformació cultural, social i econòmica del nostre territori.  
Que l'Institut Valencià d'Art Modern (d'ara en avant, IVAM) és una institució de dret públic de la Generalitat Valenciana, de conformitat amb l'art. 155 de la Llei 1/2015, de la Generalitat, de 6 de febrer, d'hisenda, del sector públic instrumental i de subvencions, que s'adscriu a la conselleria amb competències en matèria de cultura, en virtut de l'art. 1.1 de la Llei 1/2018, de 9 de febrer, de la Generalitat, reguladora de l'Institut Valencià d'Art Modern.  
Per tot el que s'ha exposat, els dos signants acorden la subscripció del Conveni marc de col·laboració signat de conformitat amb les següents  
  
  
Clàusules  
  
Primera. Objecte del conveni  
El present conveni té per objecte establir el marc legal i les bases per a la realització d'activitats conjuntes entre els dos signants i la col·laboració en projectes culturals.  
Els signants podran desenvolupar les següents modalitats de col·laboració:  
1a. Realitzar conjuntament activitats culturals i projectes educatius, que perseguisquen i/o contribuïsquen a fomentar, potenciar i/o difondre aspectes d'interés comú a les dues parts signants.  
2a. Cooperar en projectes propis de cada entitat, aportar continguts, sinergies i contactes que puguen contribuir a enriquir-los i internacionalitzar-los.  
3a. Cedir espais per a la realització d'activitats, d'acord amb criteris de disponibilitat i en consens amb els interessos de les dues parts signants.  
4a. Col·laborar en la difusió i la comunicació d'activitats culturals que continguen aspectes d'interés comuns a les dues parts signants.  
  
  
Segona. Convenis específics  
Per a desenvolupar aquest acord marc s'establiran els corresponents convenis específics en què es recolliran projectes o programes d'actuació concreta i es tramitaran segons el que es preveu en la Llei 40/2015, d'1 d'octubre, de règim jurídic del sector públic.  
  
Tercera  
Les dues entitats podran donar difusió al contingut d'aquest conveni i es podran esmentar les línies bàsiques de cooperació entre les dues parts signants en una nota de premsa o comunicacions externes i internes, incloses les xarxes socials, si bé la forma en què es faça la difusió i el contingut d'aquesta s'hauran d'acordar prèviament entre els signants. En aquest marc, les dues entitats donen el consentiment perquè s'establisquen enllaços entre els seus respectius llocs web. La forma i la manera en què s'activaran aquests enllaços seran definides prèviament de mutu acord per les persones responsables designades a aquest efecte per les dues entitats.  
  
Quarta  
Es fixarà per mutu acord la col·laboració dels dos signants en qualsevol altre assumpte que, si és el cas, es puga plantejar.  
  
Cinquena. Difusió de la col·laboració  
L'AVCD podrà difondre la participació i la col·laboració de l'IVAM en el programa València Capital Mundial del Disseny 2022, tant en suports de comunicació i publicacions relacionades, com en les corresponents activitats del seu programa, per a la qual cosa haurà d'utilitzar el signe distintiu que l'IVAM indique i en la forma en què aquest últim precise. Així mateix, l'IVAM podrà fer pública la seua col·laboració i participació en la seua corresponent programació en les activitats específiques acordades pels dos signants.  
La marca València Capital Mundial del Disseny 2022 no podrà ser utilitzada per l'IVAM en activitats o projectes que no hagen sigut comunicats i aprovats amb antelació per l'AVCD.  
L'IVAM podrà fer ús de la marca València Capital Mundial del Disseny 2022, amb un segell facilitat per l'AVCD que l'acreditarà com a entitat adherida a València Capital Mundial del Disseny 2022, i que podrà utilitzar en la seua comunicació corporativa i en els suports de comunicació dels projectes concrets en col·laboració amb l'AVCD.  
  
Sisena. Duració  
El present conveni marc produirà efectes des del dia en què se signe, per a les dues parts signants, amb duració fins al 31 de desembre de 2022.  
  
Setena. Obligacions econòmiques  
L'aplicació i l'execució d'aquest conveni de col·laboració, incloent-hi a aquest efecte tots els actes jurídics que es puguen dictar en l'execució i el desplegament del conveni, no podran suposar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
Huitena. Modificació  
Aquest conveni constitueix la manifestació expressa de la voluntat dels signants en relació amb el seu objecte i contingut. Qualsevol modificació d'aquest haurà de ser efectuada per escrit i requerirà l'acord unànime dels signants.  
  
Novena. Extinció  
Aquest conveni s'extingirà pel compliment de les actuacions que constitueixen el seu objecte o per incórrer en causa de resolució. Són causes de resolució d'aquest conveni:  
a) El transcurs del seu termini de duració sense haver-se acordat la pròrroga d'aquest.  
b) L'acord mutu entre els signants.  
c) L'incompliment de les obligacions i els compromisos assumits per part d'algun dels signants. En aquest cas, la part afectada ho notificarà mitjançant una comunicació fefaent i hi indicarà les causes que originen aquest incompliment. L'altra part podrà esmenar aquesta situació en un termini de 30 dies, a comptar de la data d'enviament de la notificació. Si, transcorregut el termini de 30 dies, persistira l'incompliment, la part que va adreçar el requeriment notificarà l'altra part signant la subsistència de la causa de resolució i s'entendrà resolt el conveni. La resolució del conveni per aquesta causa comportarà la indemnització dels danys i els perjudicis causats tenint en compte la valoració de les despeses assumides, si és el cas, per la part perjudicada a conseqüència de l'incompliment i incorregudes fins a la resolució del conveni.  
  
d) Per decisió judicial declaratòria de la nul·litat del conveni.  
e) Per qualsevol altra causa diferent de les anteriors prevista en les lleis.  
En tot cas, els signants es comprometen a finalitzar el desenvolupament de les accions ja iniciades en el moment de l'extinció, excepte en el supòsit d'incompliment dels compromisos.  
En el supòsit de resolució anticipada per incompliment dels compromisos, els signants finalitzaran només les accions en execució que no es puguen interrompre sense causar un greu perjudici a la part que haja instat la resolució, i que no s'hagen pogut acabar dins del mes de preavís previ a la rescissió.  
  
Desena. Incompliment  
En cas de resolució anticipada, caldrà ajustar-se al que preveu la lletra d precedent respecte del règim d'indemnització per greu incompliment de les obligacions assumides pels signants.  
Cap dels signants serà responsable dels possibles danys derivats d'un retard o incompliment en l'aplicació d'aquest conveni quan aquest retard es dega a un succés impossible de preveure, o que, previst, siga inevitable i, per tant, realitzat sense culpa de les parts signants.  
  
  
Onzena. Comissió de seguiment  
Per a facilitar el desenvolupament, el seguiment i el compliment del conveni, es constituirà una comissió mixta paritària, integrada per dues persones per part de l'AVCD, i per dues persones per part de l'IVAM, o per les persones en qui deleguen. La comissió mixta dictarà les seues normes internes de funcionament, s'haurà de reunir quan ho sol·licite algun dels signants i almenys una vegada a l'any i resoldrà els problemes d'interpretació i compliment que es puguen plantejar respecte a aquest conveni. Igualment, la comissió podrà proposar a les parts signants la pròrroga, l'ampliació o la modificació del conveni.  
Als responsables del seguiment els correspondrà supervisar l'execució d'aquest conveni, adoptar les decisions i dictar les instruccions necessàries a fi d'assegurar el compliment de les prestacions derivades del conveni.  
Qualsevol avís, sol·licitud, notificació o comunicació relacionada amb l'execució i el compliment d'aquest conveni es comunicarà a l'altra part per escrit.  
Les còpies de les actes, els acords o els informes que emeta la comissió es remetran tant al departament d'administració de l'AVCD, com al departament de gestió administrativa de l'IVAM.  
  
Dotzena. Protecció de dades  
De conformitat amb el que estableix la normativa de protecció de dades aplicable, els signants queden informats que les dades de caràcter personal obtingudes mitjançant aquest conveni i qualssevol altres, resultants de la col·laboració, seran tractades per l'altra part amb la finalitat de gestionar les relacions derivades del present conveni i la base del tractament és l'execució d'aquest.  
Les dades es conservaran durant el temps que perdure la relació i fins que prescriguen les eventuals responsabilitats derivades d'aquesta. A més, les parts signants no cediran les dades a tercers, excepte per obligació legal o llevat que siga necessària la comunicació per al compliment de la col·laboració.  
Així mateix, els signants podran exercitar en qualsevol moment el seu dret d'accés, rectificació, limitació del tractament, supressió, oposició i portabilitat, respecte de les seues dades de caràcter personal, que podran exercitar davant de l'altra part. A més, en el cas en què les parts signants no hagen obtingut satisfacció en l'exercici dels seus drets, aquestes tenen dret a presentar una reclamació davant de l'autoritat nacional de control, per a la qual cosa s'han de dirigir a l'Agència Espanyola de Protecció de Dades.  
  
Tretzena. Naturalesa i jurisdicció  
Aquest conveni es regeix pel que es disposa en el Decret 176/2014, de 10 d'octubre, del Consell, pel qual regulen els convenis que subscriga la Generalitat i el seu registre.  
Si no s'arriba a un acord extrajudicial en la comissió de seguiment, les parts signants ho solucionaran sotmetent-se, amb renúncia a qualsevol fur jurisdiccional que els puga correspondre, a la jurisdicció contenciosa administrativa en els jutjats de València, Espanya.  
  
  
Catorzena. Transparència  
Aquest conveni es publicarà en la pàgina web de l'IVAM, en el termini de 10 dies hàbils des de la inscripció del conveni en el Registre de convenis de la Generalitat, segons el que disposen els articles 9.1.c i 10.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i els articles 3.4 i 12.2 del Decret 105/2017, de 28 de juliol, del Consell, de desplegament de la Llei 2/2015.  
  
En aquestes condicions queda formalitzat el present conveni signat electrònicament.  
  
València,  
23.03.2022. Per l'Associació València Capital del Disseny,  
El director: Javier Calvo López.  
02.02.2022. Per l'Institut Valencià d'Art Modern.  
La directora: Nuria Enguita Mayo.